**ELŐTERJESZTÉS KÍSÉRŐ LAP**

**E-szám: 24/2018.**

# Tárgy: Döntés az útépítési együttműködésről és az útépítési érdekeltségi hozzájárulásról szóló 17/2016. (IX. 23.) önkormányzati rendelet módosításáról

**Előterjesztő neve:** Kiszelné Mohos Katalin polgármester

**Előadó neve**: dr. Halmosi-Rokaj Odett aljegyző

**Az előterjesztés aláírás előtti előzetes ellenőrzése**

**Vezetői ellenőrzés**

- az előterjesztés tartalmilag és formailag *megfelelő - nem megfelelő*

**előadó osztályvezetője**

**Pénzügyi ellenőrzés**

- az előterjesztés tartalmilag és formailag *megfelelő - nem megfelelő*

**pénzügyi osztályvezető**

**Törvényességi ellenőrzés**

- az előterjesztés tartalmilag és formailag *megfelelő - nem megfelelő*

**Nagykovácsi, 2018. február 14.**

 **jegyző**

***Az előterjesztés kiküldhető – nem küldhető ki.***

**Nagykovácsi, 2018. február 14.**

**polgármester**

**Tisztelt Képviselő-testület!**

I. Az útépítési együttműködésről és útépítési érdekeltségi hozzájárulásról szóló 17/2016.(IX.23.) önkormányzati rendelet (továbbiakban: R) megalkotásának célja a lakossági útépítési együttműködésekre vonatkozó keretszabályok megalkotása volt.

A megalkotás óta még nem jutott el útépítési kezdeményezés a Képviselő-testület részére delegált jóváhagyó döntésig és támogatás igényléséig, de a lakossági érdeklődés és az ezzel kapcsolatos jogalkalmazás során egyértelművé vált, hogy vannak a rendeletnek olyan szakaszai, amelyek a pontosításra, esetlegesen módosításra szorulnak.

A Kúria Önkormányzati Tanácsának Köf.5.012/2017/6. számú határozata kifejezetten rámutat arra, hogy az útépítési együttműködés során olyan felek akaratából alakuló magánjogi társulások jönnek létre, amelyekben az együttműködés jogi formáját meghatározó többségi érdekeltek a tevékenységben objektív érdekelt – telekérték növekedést szintén nyerő, de hozzájárulni nem akaró – kisebbséget hozzájárulásra tudják bírni oly módon, hogy döntésüket akár közigazgatási kötelezés követheti.

A magánjogi és közjogi elemek hivatkozott keveredése miatt indokolt, hogy a rendelet szabályozását ismételten áttekintsük, és a lakossági egyeztetések során nem egyértelmű rendelkezéseket átgondoljuk oly módon, hogy azok egy esetleges útépítési érdekeltségi hozzájárulás fizetésére kötelezett jogérvényesítése során is megállják a helyüket.

II. A fenti gondolatmenet alapján javasoljuk, hogy a R. 6.§ (1) és (3) bekezdésében az önálló és önkormányzati beruházói közreműködéssel létrejövő útépítési együttműködést kezdeményezhetők aránya közelítsen a felhatalmazó közúti közlekedésről szóló 1988. évi I. törvény 31. § (2) bekezdésében foglalt több mint 2/3-os arányhoz.

Ezen módosítást a lakossági egyeztetések alapján útépítési együttműködést kezdeményezők által kimutatható részvételi arányra alapozzuk.

A R. 6.§ (1) és (3) bekezdése a hatályos szabályozás szerint az alábbi:

**6. §** (1) Az önálló útépítési együttműködést kezdeményezheti a helyi közút használatában érdekelt ingatlanok tulajdonosainak legalább 80%-a. A kezdeményezés jóváhagyása a képviselő-testület hatáskörébe tartozik.

(3) Az önkormányzat mint beruházó közreműködésével megépítendő helyi közút használatában érdekelt ingatlanok legalább 80%-ának tulajdonosai útépítési közösséget hozhatnak létre. Az útépítési közösség az önkormányzati forrás elnyerését célzó kérelmét az útépítési közösség által választott közös-képviselő útján nyújtja be a Polgármesterhez.

A R. 6.§ (1) és (3)-(4) bekezdésének javasolt módosítása [ a (4) bekezdés csak a bekezdés számára vonatkozó jogtechnikai módosítást tartalmaz]:

***6. §*** *(1) Az önálló útépítési együttműködést kezdeményezheti/k a megépítendő helyi közút használatában* ***érdekelt ingatlanok több mint 2/3-ának tulajdonosai vagy az érdekelt ingatlanok tulajdonosainak több mint 2/3-a****. A kezdeményezés jóváhagyása a képviselő-testület hatáskörébe tartozik.*

*(3) Az önkormányzat mint beruházó közreműködésével megépítendő helyi közút használatában* ***érdekelt ingatlanok több mint 2/3-ának tulajdonosai vagy az érdekelt ingatlanok tulajdonosainak több mint 2/3-a*** *útépítési közösséget hozhat/nak létre. Az útépítési közösség az önkormányzati forrás elnyerését célzó kérelmét az útépítési közösség által választott közös-képviselő útján nyújtja be a Polgármesterhez.*

(*4) A Képviselő-testület támogató döntése esetén, a polgármester útépítési megállapodást köt az útépítési közösséggel.*

Egyértelmű jogalkalmazást lehetővé tevő módosítás szükséges továbbá az alábbi esetekben:

* a 7.§-ban egy további bekezdésben rendelkeznénk a helyi közút használatában érdekelt ingatlan tulajdonosok – útépítési együttműködési kérelem beérkezését követő – kiértesítéséről és lakossági tájékoztatásáról,
* a 7.§ (5) bekezdése kiegészülne az 5.§ (3) bekezdésre történő hivatkozással,
* a 8.§ feletti címből törlésre kerülne a közműfejlesztési érdekeltségi hozzájárulás megnevezés,
* a 9.§ (1) bekezdésében az útépítési érdekeltségi hozzájárulás mértéke pontosításra kerülne az ingatlanonként kitétellel,
* a 9.§ (4) bekezdésében módosításra kerülne a jelenleg már nem hatályos közigazgatási hatósági eljárás és szolgáltatás általános szabályiról szóló 2004. évi CXL. törvényre hivatkozás.

A könnyebb áttekinthetőség érdekében a rendelettervezetben kiemelem a korábbi szabályozáshoz képest javasolt módosítást.

Mindezek alapján kérem a Tisztelt Testületet a rendelet-tervezet megtárgyalására és elfogadására. A rendelet elfogadásához minősített szavazattöbbség szükséges.

**Hatásvizsgálat eredménye**

**1. Társadalmi hatások:** A rendelet elfogadásával a jogalkalmazás egységessé és értelmezhetőbbé válik az útépítési együttműködések tekintetében.

**2. Gazdasági, költségvetési hatások:** A módosító rendeletnek nincs gazdasági, költségvetési hatása, mivel az önkormányzati támogatás mértéke nem változott.

**3. Környezeti hatások:** A rendeletnek nincs környezeti hatása.

**4. Egészségügyi hatások:** A rendeletnek nincs egészségügyi hatása.

Nagykovácsi, 2018. február 14.

 Kiszelné Mohos Katalin

 polgármester

**Nagykovácsi Nagyközség Önkormányzata Képviselő-testületének**

**/2018. (II.…)**

**önkormányzati rendelete**

**az útépítési együttműködésről és az útépítési érdekeltségi hozzájárulásról szóló 17/2016. (IX.23.) önkormányzati rendelet módosításáról**

Nagykovácsi Nagyközség Önkormányzatának Képviselő-testülete az Alaptörvény 32. cikk (1) bekezdés *a)* pontjában valamint a és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 2. pontjában meghatározott feladatkörében eljárva, a közúti közlekedésről szóló 1988. évi I. törvény 31. §-ban kapott felhatalmazás alapján az útépítési együttműködésről és az útépítési érdekeltségi hozzájárulásról szóló 17/2016. (IX.23.) önkormányzati rendelet (továbbiakban: R.) módosításáról a következőket rendeli el:

**1. §**

A R. 6 §-ának helyébe a következő rendelkezés lép:

**„6. §** (1) Az önálló útépítési együttműködést kezdeményezheti/k a megépítendő helyi közút használatában **érdekelt ingatlanok több mint 2/3-ának tulajdonosai vagy az érdekelt ingatlanok tulajdonosainak több mint 2/3-a**. A kezdeményezés jóváhagyása a Képviselő-testület hatáskörébe tartozik.

(2) A Képviselő-testület jóváhagyását követően, a polgármester útépítési együttműködési megállapodást köt az útépítési közösséggel.

(3) Az önkormányzat mint beruházó közreműködésével megépítendő helyi közút használatában **érdekelt ingatlanok több mint 2/3-ának tulajdonosai vagy az érdekelt ingatlanok tulajdonosainak több mint 2/3-a**útépítési közösséget hozhat/nak létre. Az útépítési közösség az önkormányzati forrás elnyerését célzó kérelmét az útépítési közösség által választott közös-képviselő útján nyújtja be a Polgármesterhez.

**(4)** A Képviselő-testület támogató döntése esetén, a polgármester útépítési megállapodást köt az útépítési közösséggel.”

**2. §**

A R. 7. §-a az alábbi (1a) bekezdéssel egészül ki:

**„(1a)** **Az útépítési együttműködés iránti kérelemmel érintett helyi közút használatában érdekelt ingatlanok tulajdonosai írásbeli kiértesítésre kerülnek és lakossági tájékoztató formájában értesülnek az útépítési együttműködés tekintetében fennálló jogosultságokról és kötelezettségekről.”**

**3. §**

A R. 7. § (5) bekezdésének helyébe a következő rendelkezés lép:

„(5) **A útépítési közösség az 5. § (3) bekezdése alapján megvalósuló útépítési együttműködés esetén** írásbeli értesítés alapján köteles a vállalt útépítési érdekeltségi hozzájárulásokat az értesítésben megjelölt határidőig és az abban leírt számlára befizetni. A kivitelezési munkálatok megkezdésére az útépítési együttműködési megállapodás aláírását követően, valamint az építési közösség tagjai által vállalt hozzájárulásoknak Nagykovácsi Nagyközség Önkormányzat részére történő maradéktalan megfizetése után kerülhet sor.”

**4. §**

A R. 8. §-a feletti alcímben „Az útépítési és közműfejlesztési érdekeltségi hozzájárulás” szövegrész helyébe „**Az útépítési érdekeltségi hozzájárulás”** szövegrész lép.

**5. §**

A R. 9. § (1) bekezdésének helyébe az alábbi rendelkezés lép:

(1) Az érdekeltségi hozzájárulás mértéke az útépítési együttműködésben résztvevők által **ingatlanonként** vállalt anyagi hozzájárulással azonos összeg.

**6. §**

A R. 9. § (4) bekezdése az alábbiak szerint módosul:

“(4) A jelen rendeletben a hozzájárulás előírásával kapcsolatos eljárásra **az általános közigazgatási rendtartásról szóló 2016. évi CL. törvény** rendelkezései az irányadók.”

**7. §**

E rendelet 2018. március 1. napján lép hatályba.

Nagykovácsi, 2018.

 Kiszelné Mohos Katalin Papp István

 polgármester jegyző

Záradék:

Kihirdetve: 2018.

 Papp István

 jegyző

**Általános indoklás**

Az útépítési együttműködésről és útépítési érdekeltségi hozzájárulásról szóló 17/2016. (IX.23.) önkormányzati rendelet megalkotás óta még nem került sor útépítési együttműködési kérelem képviselő-testületi tárgyalására. A lakossági érdeklődések és egyeztetések során egyértelművé vált, hogy a rendeletben szükséges olyan módosításokat átvezetni, amelyek a kezdeményezések és a kérelmek elbírálása során jogalkalmazást könnyítő változtatásokat tartalmaznak. Emellett szükséges volt jogtechnikai módosítások átvezetése is.

**Részletes indoklás**

1. §

Az útépítési együttműködés kezdeményezői aránya kerül módosításra összhangban a felhatalmazó jogszabállyal.

2.§

Új bekezdés, amely az útépítési együttműködésben részt nem vevő, de későbbiekben útépítési érdekeltségi hozzájárulást fizető ingatlantulajdonosok előzetes tájékoztatására vonatkozik.

3.§

Pontosításra kerül az előzetes befizetéssel érintett útépítési együttműködések köre.

4.§

Jogtechnikai módosítás, elírás miatt.

5.§

Az útépítési érdekeltségi hozzájárulás mértéke ingatlanonként számítandó és fizetendő.

6.§

Hatályosításra kerül az eljárási jogszabályra történő hivatkozás.